
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  10.02.2010

	Nr.
	  26/835


Către,
BIROUL PERMANENT AL CAMEREI DEPUTAŢILOR

Vă înaintăm, alăturat, Raportul asupra propunerii legislative privind trecerea unui imobil din domeniul public al statului român şi administrarea Ministerului Administraţiei şi Internelor în domeniul privat al municipiului Rădăuţi şi în administrarea Consiliului Local al Municipiului Rădăuţi, trimisă comisiei în vederea dezbaterii pe fond, cu adresa nr. Pl.x 659 din  15 decembrie 2009.
PREŞEDINTE,

Sulfina BARBU

Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      

asupra propunerii legislative privind trecerea unui imobil din domeniul public al statului român şi administrarea Ministerului Administraţiei şi Internelor în domeniul privat al municipiului Rădăuţi şi în administrarea Consiliului Local al Municipiului Rădăuţi

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr.Pl.x 659 din 15 decembrie 2009, cu dezbaterea pe fond, în procedură obişnuită, a propunerii legislative privind trecerea unui imobil din domeniul public al statului român şi administrarea Ministerului Administraţiei şi Internelor în domeniul privat al municipiului Rădăuţi şi în administrarea Consiliului Local al Municipiului Rădăuţi, înregistrată cu nr.26/835 din 16 decembrie 2009.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.909/3.08.2009);

· avizul negativ al Comisiei juridice, de disciplină şi imunităţi (Pl.x659/2009);
· punctul de vedere negativ al Guvernului (nr.2296/DPSG/8.09.2009).

Propunerea legislativă a fost respinsă de Senat în şedinţa din 9 decembrie 2009, în calitate de primă Cameră sesizată.


Propunerea legislativă are ca obiect de reglementare aprobarea transmiterii unui imobil, cu suprafaţă totală de 1,5 ha., din domeniul public al statului şi din administrarea Ministerului Administraţiei şi Internelor în domeniul privat al Municipiului Rădăuţi şi în administrarea Consiliului Local al Municipiului Rădăuţi, judeţul Suceava, în vederea construirii de locuinţe prin Agenţia Naţională pentru Locuinţe.

La lucrările comisiei au fost prezenţi 32 deputaţi, din totalul de 33 membri ai comisiei.
La dezbaterile care au avut loc în şedinţa comisiei din 9 februarie  2010 au participat, în conformitate cu prevederile art.54 şi 55 din Regulamentul Camerei Deputaţilor, republicat, în calitate de invitaţi, doamna Irina Alexe – secretar de stat şi domnul Liviu Grădinaru – secretar de stat din partea Ministerului Administraţiei şi Internelor.
Raportul comisiei a fost adoptat cu majoritate de voturi.
Potrivit prevederilor art.75 din Constituţia României, republicată şi ale art. 92.alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este  Cameră decizională. 

Comisia propune Plenului Camerei Deputaţilor respingerea propunerii legislative întrucât, transmiterea imobilului se poate realiza prin hotărâre a Guvernului, nefiind necesară adoptarea unei legi în acest sens, în condiţiile în care imobilul în cauză nu face parte din categoria imobilelor cu regim stabilit prin lege. Propunerea legislativă cuprinde prevederi care vizează în mod direct Consiliul Local al Municipiului Rădăuţi, judeţul Suceava, însă această autoritate a administraţiei publice locale nu şi-a exprimat acordul, prin hotărâre, cu privire la trecerea imobilului în cauză în domeniul privat al Municipiului Rădăuţi.


În raport cu obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Întocmit,

Consilier

Sofia CHELARU

